## Naredba o granicama ribolovnih područja i ribolov­nih zona za športski i gospodarski ribolov

### NN 82/2005 (6.7.2005.), Naredba o granicama ribolovnih područja i ribolov­nih zona za športski i gospodarski ribolov

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1583**

Na temelju članka 4. stavka 3. i članka 8.
stavka 3. Zakona o slatkovodnom ribarstvu (»Narodne novine«, br. 106/01, 7/03, 174/04, 10/05 – ispravak i 49/05 –
pročišćeni tekst) ministar poljoprivrede, šumarstva i vodnoga gospodarstva
donosi

## NAREDBU

### O GRANICAMA RIBOLOVNIH PODRUČJA I RIBOLOVNIH ZONA ZA ŠPORTSKI I GOSPODARSKI RIBOLOV

Članak 1.

Ovom Naredbom određuju se:

– granice ribolovnih područja i ribolovnih zona
na ribolovnim vodama Republike Hrvatske na kojima je dozvoljeno obavljanje
športskog ribolova;

– granice ribolovnih područja i ribolovnih zona
na ribolovnim vodama Republike Hrvatske na kojima je dozvoljeno obavljanje
gospodarskog ribolova.

I. GRANICE RIBOLOVNIH
PODRUČJA I RIBOLOVNIH ZONA ZA ŠPORTSKI RIBOLOV

Članak 2.

(1) Granice ribolovnih područja određene su
prema slivnim područjima koja predstavljaju biološke, hidrografske i
gospodarske cjeline.

(2) Granice ribolovnih zona unutar ribolovnih
područja iz stavka 1. ovoga članka određene su administrativnim granicama
gradova i općina, osim u gradu Zagrebu koji se dijeli na ribolovne zone: Istok,
Zapad, Sjever, Jug i Sesvete.

(3) Ribolovna područja i ribolovne zone iz
stavka 1. i 2. ovoga članka obuhvaćaju sve ribolovne vode na pojedinom ribolovnom
području ili u ribolovnoj zoni.

(4) Iznimno od odredbe stavaka 2. i 3. ovoga
članka, ribolovnom zonom se može proglasiti
i manja ribolovna voda koja predstavlja zasebnu biološku i hidrološku cjelinu.

Članak 3.

Ribolovne vode iz članka 1. ove Naredbe dijele
se na sljedeća ribolovna područja:

I. RIBOLOVNO PODRUČJE DRAVA – DUNAV

Županije: Varaždinska, Međimurska,
Koprivničko-križevačka, Virovitičko-podravska, Osječko-baranjska i dio
Vukovarsko-srijemske županije (gradovi Vukovar i Ilok; općine Trpinja, Borovo, Bogdanovci, Tompojevci, Negoslavci, Markušica, Tovarnik i Lovas).

II. RIBOLOVNO PODRUČJE SAVA

Županije: Krapinsko-zagorska, Zagrebačka,
Sisačko-moslavačka, Bjelovarsko-bilogorska, Požeško-slavonska, Brodsko-posavska
i dio Vukovarsko-srijemske županije (gradovi Županja i Vinkovci; općine Cerna, Babina Greda, Gradište, Bošnjaci, Drenovci, Gunja, Vrbanja, Jarmina, Nuštar, Stari Jankovci, Privlaka, Andrijaševci, Ivankovo, Vođinci, Stari Mikanovci, Otok,
Nijemci i Tordinci) i grad Zagreb koji se dijeli na:
Istok (željeznička pruga Zagreb – Dugo Selo od Držićeve
ulice do potoka Trnava – Vugrov
potok do ušća u kanal i okomito na lijevu obalu Save; lijeva obala Save uzvodno
do Mosta mladosti; Držićeva ulica); Zapad (Lijeva
obala Save do Jadranskog mosta; Savska ulica; Ilica; Ribnjak; Kraljevečki potok); Sjever (Kraljevečki
potok; Ribnjak; Ilica; Savska ulica; lijeva obala Save od Jadranskog mosta do
Mosta mladosti, Držićeva ulica; željeznička pruga
Zagreb – Dugo Selo od Držićeve ulice do potoka Trnava; uzvodno uz potok Trnava);
Jug (desna obala Save) i Sesvete (potok Trnava; Vugrov potok do ušća u kanal i okomito na lijevu obalu
Save).

III. RIBOLOVNO PODRUČJE KUPA

Županije: Karlovačka i dio Primorsko-goranske
(gradovi Čabar, Delnice i Vrbovsko; općine: Brod Moravice,
Ravna Gora, Skrad, Mrkopalj, Fužine
i Lokve).

IV. RIBOLOVNO PODRUČJE LIKA

Ličko-senjska županija, osim gradova Senja i
Novalje.

V. RIBOLOVNO PODRUČJE JADRAN

Županije: Istarska, Zadarska, Šibensko-kninska,
Splitsko-dalmatinska i Dubrovačko-neretvanska i dijelovi Primorsko-goranske
(osim gradova i općina iz ribolovnog područja Kupa) i Ličko-senjske (gradovi
Senj i Novalja) županije.

II. GRANICE RIBOLOVNIH PODRUČJA I RIBOLOVNIH
ZONA ZA GOSPODARSKI RIBOLOV

Članak 4.

Gospodarski ribolov se smije obavljati samo na
ribolovnom području rijeke Save i ribolovnom području rijeke Dunava sukladno
odredbi članka 8. Zakona o slatkovodnom ribarstvu.

Članak 5.

(1) Ribolovno područje rijeke Save dijeli se na
sljedeće ribolovne zone:

– ribolovna zona S1
koja obuhvaća rijeku Savu kod Jasenovca (rkm 508+000)
do Davora kod Nove Gradiške (rkm 419+000);

– ribolovna zona S2
koja obuhvaća rijeku Savu od Davora kod Nove Gradiške (rkm
419+000) do Slavonskog Broda (rkm 362+000);

– ribolovna zona S3
koja obuhvaća rijeku Savu od Slavonskog Broda (rkm
362+000) do Županje (rkm 259+500);

– ribolovna zona S4
koja obuhvaća rijeku Savu od Županje (rkm 259+500) do
državne granice sa Srbijom i Crnom Gorom (rkm
207+000).

(2) Ribolovno područje rijeke Dunava dijeli se
na sljedeće ribolovne zone:

– ribolovna zona D1
koja obuhvaća rijeku Dunav od državne granice s Republikom Mađarskom (rkm 1433+000) do sjeverne granice Parka prirode »Kopački
rit« (rkm 1412+100), uključujući Šarkanjski,
Zmajevački i Monjoroški Dunavac;

– ribolovna zona D2 koja
obuhvaća rijeku Dunav od južne granice parka prirode »Kopački rit« (rkm 1382+500) do Borova Sela – Savulje
(rkm 1347+500), uključujući Porićki
i Erdutski Dunavac;

– ribolovna zona D3
koja obuhvaća rijeku Dunav od Borova Sela – Savulje (rkm 1347+500) do Iloka (rkm
1295+200), uključujući Poretak, Iločki, Ostrovski, Vučedolski, Opatovački
i Renovski Dunavac.

Članak 6.

Danom stupanja na snagu ove Naredbe prestaje
važiti Naredba o granicama područja za gospodarski ribolov (»Narodne novine«, br. 118/02) i Naredba o granicama ribolovnih područja i
ribolovnih zona (»Narodne novine«, br. 91/03).

Članak 7.

Ova Naredba stupa na snagu osmog dana od dana
objave u »Narodnim novinama«.

Klasa: 011-02/05-01/31

Urbroj: 525-01-05-1

Zagreb, 15. lipnja 2005.

Ministar

**Petar Čobanković**, v. r.

Naredba, NN 82/2005-1583